Document ID: 32006R0779

KOMISJONI MÄÄRUS (EÜ) nr 779/2006,
24. mai 2006,
millega muudetakse määrust (EÜ) nr 488/2005, mis käsitleb Euroopa Lennundusohutusametile makstavaid tasusid ja lõive
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 15. juuli 2002. aasta määrust (EÜ) nr 1592/2002, mis käsitleb tsiviillennunduse valdkonna ühiseeskirju ning Euroopa Lennundusohutusameti loomist, (1) eriti selle artikli 53 lõiget 1,
võttes arvesse komisjoni 21. märtsi 2005. aasta määrust (EÜ) nr 488/2005, mis käsitleb Euroopa Lennundusohutusametile makstavaid tasusid ja lõive, (2) eriti selle artikli 6 lõiget 5,
olles konsulteerinud Euroopa Lennundusohutusameti haldusnõukoguga,
ning arvestades järgmist:
(1)
Lennundusohutusameti poolt sertifitseerimistoimingute läbiviimiseks tehtud kogukulutuste ning temale makstavate lõivude kogusumma vahel tasakaalu säilitamiseks tuleb lõivumäärad igal aastal üle vaadata, tuginedes ameti majandustulemustele ja finantsprognoosidele.
(2)
Lõivude maksmisega seotud haldusprotsessid, mida rakendavad Euroopa Lennundusohutusamet ja taotlejad, ei tohiks aeglustada sertifitseerimistoiminguid.
(3)
Seepärast on vastavalt vaja muuta määrust (EÜ) nr 488/2005.
(4)
Käesolevas määruses sätestatud meetmed on kooskõlas määruse (EÜ) nr 1592/2002 artikli 54 lõike 1 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 488/2005 muudetakse järgmiselt.
1.
Artikli 2 punkti g muudetakse järgmiselt:
“g)
kaudsed kulud - kindlaksmääratud osa ameti infrastruktuuri, organisatsiooni ja juhtimise üldkuludest (v.a otsesed ja erikulud), mis on vajalik sertifitseerimistoimingute läbiviimiseks, sealhulgas eeskirjadekohase dokumentatsiooni koostamise kulud;”
2.
Artikkel 12 asendatakse järgmisega:
“Artikkel 12
1. Lõivu maksab taotleja. Lõiv makstakse eurodes.
2. Sertifikaadi või tunnustuse väljastamiseks, pikendamiseks või muutmiseks on vajalik kogu lõivusumma eelnev maksmine, kui amet ja taotleja ei ole kokku leppinud teisiti. Maksmata jätmise korral võib amet asjaomase sertifikaadi või tunnustuse tühistada, kui ta on taotlejat sellest eelnevalt teavitanud.
3. Ameti poolt kohaldatavate lõivude hinnakiri ning maksetingimused edastatakse taotlejale taotluse esitamise järel.
4. Kui sertifitseerimistoimingu puhul on ette nähtud muutuv lõivuosa, võib amet esitada taotlejale vastava nõude esitamise korral eelkalkulatsiooni. Juhul kui toimingu läbiviimine on lihtsam või vähem aeganõudev kui algselt prognoositud või, vastupidi, keerukam ning pikaajalisem, kui amet suutis mõistlikult prognoosida, muudab amet eelkalkulatsiooni.
5. Olemasolevate sertifikaatide või tunnustuste pikendamisega seotud lõivud tasutakse maksegraafikute kohaselt, mille amet koostab ning edastab sertifikaatide ja tunnustuste omanikele. Sellise maksegraafiku koostamisel tugineb amet kontrollile, mida ta viib läbi olemasolevate sertifikaatide ja tunnustuste kehtivuse kontrollimiseks.
6. Juhul kui amet pärast esialgset uurimist otsustab taotluse vastuvõtmisest keelduda, tagastatakse taotlejale kõik juba makstud lõivud, välja arvatud taotluse menetlemisega seotud halduskulude katteks vajalik summa. See summa vastab kindlaksmääratud lõivule D, mis on esitatud lisas.
7. Juhul kui amet peab sertifitseerimistoimingu katkestama, sest taotleja on makseraskustes või ei täida kehtivaid nõudeid, tuleb kogu ette nähtud lõivude jääk maksta kohe, kui amet peatab tööülesande täitmise.”
3.
Lisa punkte i, ii, v, vi, x, xii ja xiii muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesoleva lisa punktis 3 esitatud tabelis sätestatud iga-aastasi lõivusid ning punktides 4, 5 ja 7 esitatud tabelites sätestatud järelevalvelõivusid kohaldatakse alates esimesest iga-aastasest osamaksest, mis kuulub tasumisele pärast käesoleva määruse jõustumist.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. mai 2006

Labels: 7
2
15